О Б Р А З Л О Ж Е Њ Е

I. УСТАВНИ ОСНОВ ЗА ДОНОШЕЊЕ ЗАКОНА

Уставни основ за доношење Закона о изменама Закона о систему плата запослених у јавном сектору садржан је у одредбама члана 97. тач. 8) и 17) Устава Републике Србије, према којима Република Србија уређује и обезбеђује систем у области радних односа и друге односе од интереса за Републику Србију.

II. РАЗЛОЗИ ЗА ДОНОШЕЊЕ ЗАКОНА

Разлог за доношење Закона о изменама Закона о систему плата запослених у јавном сектору је потреба да се утврди нов рок за почетак примене системског, а самим тим и посебних закона којима се уређују плате, накнаде плата и друга примања у свим деловима јавног сектора. Наведена потреба условљена је, пре свега, протеком времена од доношења Закона о систему плата запослених у јавном сектору и посебних закона којима се уређују плате у појединим деловима јавног сектора, који су засновани на финансијским анализама из 2015. године и ранијих година. Како је у претходних шест година од усвајања системског закона дошло до промене фискалне политике и кроз процес фискалне консолидације су створени услови за раст плата у јавном сектору (од постепеног „одмрзавања плата” до њиховог неједнаког раста, нарочито у ситуацији пандемије која је оправдано утицала на раст плата у здравству, али и због повећања минималне цене рада која има значајан утицај на односе који се успостављају новим системом), те промене су утицале на потребу поновног разматрања кључних поставки у системском закону, како би се уважиле настале промене у платама и очекивани реформски процеси одвијали у складу са буџетским могућностима и пројекцијама раста плата у наредном периоду. У наредном периоду неопходно је спровести детаљније анализе свих усвојених закона у делу њихових кључних поставки које креирају финансијске и макроекономске аспекте новог система и њихову одрживост, а затим у складу са наведеним анализама, определити се према кључним ефектима које доноси реформа плата, као што су односи плата унутар једног дела јавног сектора и међусекторски односи, награђивање према резултатима рада/компетентности, прелазни режим до успоствљања пуног односа коефицијената постављених системским законом у односу на затечене плате и др.

Спровођење свеобухватне финансијске анализе, било је у претходном периоду отежано због ограничених могућности постојећег информационог система за обрачун плата. Министарство финансија од 2019. године активно ради на планирању и успостављању новог јединственог и свеобухватног информационог система који ће бити извор података за детаљне анализе финансијских и фискалних ефеката предстојеће реформе. Имплементација Централног информационог система за обрачун зарада у јавном сектору омогућиће обрачун зарада кроз систем са аутоматским контролама уноса података, мултидимензионо извештавање свих релевантних органа о подацима везаним за трошкове зарада запослених у реалном времену, прецизно планирање, управљање и контролу извршења буџета за зараде запослених у јавном сектору, као и контролу трошкова запошљавања и организационих промена. Овај информациони систем садржаће у себи податке о платама и елементима плата преко 450 хиљада запослених у јавном сектору, обрачунске податке о њиховом присуству на раду и зарадама, као и велики број оперативних буџетских података Републике Србије.

Успостављање система јединственог обрачуна зарада је предуслов за имплеметацију реформског процеса и омогућиће да се у предстојећем периоду спроведе детаљнија процена фискалног утицаја укључивања свих запослених у јавном сектору у нови систем плата, као и планирање и утврђивање трошкова рада запослених према новом систему плата на начин да удео масе зарада опште државе у БДП буде у складу са принципима одговорног фискалног управљања.

Такође, аналитички процес и процес комуникације реформе плата са свим деловима јавног сектора био је успорен услед епидемиолошке ситуације проузроковане пандемијом вируса КОВИД-19 на територији Републике Србије током претходне две године, а која је довела до отежаног функционисања свих подстистема јавног сектора и преусмерила кључне активности државе на отклањање последица изазваних пандемијом. Наиме, пуна имплементација прописа о платама запослених у јавном сектору подразумева несметану комуникацију и интензивну сарадњу свих учесника у реформи система плата ради постизања што већег консензуса у њеном спровођењу, уз одрживе пројекције ефеката реформе, које је било тешко планирати због негативних последица пандемије и потребе њиховог ургентног ублажавања реалокацијом буџетских средстава.

С обзиром да је планирано да се потпуна имплементација система за обрачун плата у јавном сектору спроведе до 2024. године, предлаже се одлагање ступања на снагу Закона и реформе плата до 2025. године до постизања пуне финкционалности Централног информационог система за обрачун зарада, остављањем одговарајућег временског периода у којем ће моћи на основу поуздане процене финансијских ефеката, да се оствари несметана комуникација о реформским активностима са свим деловима јавног сектора.

III. ОБЈАШЊЕЊЕ ОСНОВНИХ ПРАВНИХ ИНСТИТУТА И ПОЈЕДИНАЧНИХ РЕШЕЊА

Чланом 1. мења се члан 39. став 2. Закона о систему плата запослених у јавном сектору редефинисањем рока у којем ће се ускладити посебни закони којим се уређују плате и друга примања запослених у појединим деловима јавног сектора, тако што се као нови рок за усклађивање одређује 2025. година.

Чланом 2. мења се члан 40. Закона о систему плата запослених у јавном сектору одлагањем почетка примена закона за 2025. годину.

Чланом 3. уређује се ступање овог закона на снагу.

IV. ПРОЦЕНА ФИНАНСИЈСКИХ СРЕДСТАВА ПОТРЕБНИХ ЗА СПРОВОЂЕЊЕ ЗАКОНА

За спровођење овог закона није потребно обезбедити додатна финансијска средства у буџету Републике Србије за 2021. годину, као ни за две наредне буџетске године.

V. РАЗЛОЗИ ЗБОГ КОЈИХ СЕ ПРЕДЛАЖЕ СТУПАЊЕ НА СНАГУ ЗАКОНА ПРЕ ОСМОГ ДАНА ОД ДАНА ОБЈАВЉИВАЊА У „СЛУЖБЕНОМ ГЛАСНИКУ РЕПУБЛИКЕ СРБИЈЕ”

Предлаже се да закон ступи на снагу наредног дана од дана објављивања у „Службеном гласнику Републике Србије”, будући да постоји нарочито оправдани разлог за ступање на снагу закона пре осмог дана од дана објављивања, у складу са чланом 196. став 4. Устава Републике Србије, а то је да се одложи почетак примене пре 1. јануара 2022. године, с обзиром да нису створени услови за примену Закона о систему плата запослених у јавном сектору. Наведеним се избегавају штетне последице за рад јавног сектора и за остваривање права запослених.